Adansonia rubrostipa

Ny Adansonia rubrostipa dia karazana zaha, ao amin' ny fianakaviana  Bombacaceae araka ny fanasokajiana klasika, na ao amin' ny fianakaviana Malvaceae araka ny fanasokajiana filôjenetika. Mampiavaka ny ala maina eto Madagasikara ny fisiany, izay afaka mitahiry rano ao amin' ny vatany mitovitovy amin' ny an' ny zaha kely. Atao hoe boringy, fone, fony, ringy izy io amin' ny teny malagasy. Anarana ara-tsiansany tany aloha ny hoe Adansonia fony.

Hazo manintsan-dravina ny ringy, izay mety ho kely na ho lehibe, mirefy 4-5 m ny haavony, miloko manja mena ny hodiny miofakofaka. Matetika ny vatany dia miendrika tavoahangy. Matetika marindrano ny sampany lehibe, avy eo miolika mankany ambony. Indraindray ny sampany dia misy tsilo eo amin' ny velarany ambony.

Tsy hita afa-tsy any amin' ny faritra andrefan' i Madagasikara izy io. Mifandray amin' ny tany manary rano tsara izy io ary hita any amin' ny ala maina sy misy tsilo. Amin' ireto faritra arovana ireto no misy azy:

 Amoron' i Onilahy, 
 Helodranon' i Baly,
 Menabe Antimena,
 Ala Mikea,
 Namoroka,
 Ranobe PK 32,
 Tsimanampesotse,
 Tsimembo Manambolomaty,
 Tsinjoriake (Andatabo sy Anantsono).

 Jereo koa 

 Adansonia
 Alan' i Ranobe